KIŠIŇOV- Moldavský ústavný súd pozastavil výkon funkcie prezidentovi Igorovi Dodonovi. S odvolaním sa na informácie získané od tohto orgánu o tom informovala v pondelok tlačová agentúra DPA.
Citovaný predstaviteľ súdu agentúre dôvody pre rozhodnutie o suspendovaní hlavy štátu neprezradil.
Podľa správ ruských médií tak však súd urobil, pretože prezident neschválil žiadneho z kandidátov navrhovaných predsedom vlády na dve ministerské kreslá.
Prorusky orientovaný prezident Dodon zvíťazil vo voľbách na základe prísľubu utužiť vzťahy tejto chudobnej východoeurópskej krajiny s Moskvou. Tieto ambície však často narážajú na postup iných vysokopostavených predstaviteľov krajiny s proeurópskym smerovaním.
Po suspendovaní Dodona by sa jeho funkcie mohol dočasne ujať predseda parlamentu. Ten by mohol takisto vymenovať spomínanú dvojicu ministrov.